P6_TA(2007)0009

Programul european de acţiune pentru siguranţa rutieră — Bilanţ la jumătatea perioadei

Rezoluţia Parlamentului European privind Programul european de acţiune pentru siguranţa rutieră — Bilanţ la jumătatea perioadei (2006/2112(INI))

Parlamentul European,

- având în vedere Cartea albă a Comisiei intitulată "Politica europeană în domeniul transporturilor în perspectiva 2010: momentul deciziei" (COM(2001)0370) şi rezoluţia sa din 12 februarie 2003 privind această carte [1],

- având în vedere Comunicarea Comisiei intitulată "Tehnologiile informaţiei şi comunicaţiilor pentru vehicule sigure şi inteligente" (COM(2003)0542),

- având în vedere Comunicarea Comisiei intitulată "Programul european de acţiune pentru siguranţa rutieră: reducerea la jumătate a numărului victimelor accidentelor rutiere în Uniunea Europeană până în 2010: o responsabilitate comună" (COM(2003)0311) şi rezoluţia sa din 29 septembrie 2005 privind această comunicare [2] şi, mai recent, publicaţia sa din octombrie 2004 intitulată "Salvarea a 20000 de vieţi pe drumurile noastre",

- având în vedere Recomandarea 2004/345/CE a Comisiei din 6 aprilie 2004 privind punerea în aplicare a normelor din domeniul siguranţei rutiere [3],

- având în vedere Declaraţia de la Verona privind siguranţa rutieră din 24 octombrie 2003, precum şi concluziile celei de-a doua Conferinţe de la Verona desfăşurate în 25 şi 26 octombrie 2004 şi angajamentul ulterior al miniştrilor de transport din UE de a considera siguranţa rutieră ca fiind o prioritate,

- având în vedere Carta europeană a siguranţei rutiere lansată la 29 ianuarie 2004,

- având în vedere Comunicarea Comisiei intitulată "Programul european de acţiune pentru siguranţa rutieră — evaluare intermediară" (COM(2006)0074),

- având în vedere anunţul Administraţiei Naţionale pentru Siguranţa Traficului pe Autostrăzi din Statele Unite (NHTSA), conform căruia sistemele electronice de stabilitate (ESP/ESC) vor intra în dotarea standard obligatorie în SUA a tuturor maşinilor noi, începând cu septembrie 2011,

- având în vedere articolul 45 din Regulamentul său de procedură,

- având în vedere raportul Comisiei pentru transport şi turism (A6-0449/2006),

A. întrucât peste 40000 de decese survin în fiecare an în Uniunea Europeană în urma accidentelor rutiere, care atrag cheltuieli directe sau indirecte estimate la 180000000000 de euro, echivalentul a 2% din PIB-ul Uniunii Europene,

B. întrucât obiectivul de a reduce la jumătate a numărul victimelor accidentelor rutiere în Uniunea Europeană până în 2010 rămâne o prioritate şi neînregistrarea progreselor necesare atingerii cotei respective este un motiv de îngrijorare,

C. întrucât progresele spre îndeplinirea acestui obiectiv sunt insuficiente la nivelul Uniunii Europene,

D. întrucât Parlamentul consideră, în continuare, că siguranţa rutieră reprezintă responsabilitatea comună a statelor membre şi a Uniunii Europene;

E. întrucât Biroul regional pentru Europa al Organizaţiei Mondiale a Sănătăţii a subliniat gravitatea problemei de sănătate pe care o reprezintă decesele şi rănirile survenite în urma evenimentelor rutiere şi reaminteşte că implicarea factorilor din domeniului sănătăţii în siguranţa rutieră şi reducerea vitezei reprezintă o prioritate, chestiune care ţine totuşi de competenţa statelor membre,

F. întrucât diferenţele dintre statele membre cu un bilanţ negativ al accidentelor rutiere şi cele cu un bilanţ pozitiv continuă să se adâncească,

G. întrucât siguranţa rutieră îmbracă o dimensiune orizontală, iar, pentru îndeplinirea obiectivului creşterii acesteia în măsura cea mai mare posibilă, trebuie acordată o prioritate absolută ansamblului de politici care urmăresc aplicarea mai eficientă a legislaţiei (centurile de siguranţă, limitele de viteză, respectarea codului rutier pe autostradă), îmbunătăţirea normelor rutiere (permise de conducere, comportamentul şoferului, respectarea pietonilor), îmbunătăţirea infrastructurii (calitatea autostrăzilor şi a reţelelor rutiere, benzi de circulaţie, semne de circulaţie) şi îmbunătăţirea vehiculelor (inspecţii periodice, modele), precum şi schimbul de cele mai bune practici,

H. întrucât modul cel mai eficient, pe termen scurt, de îmbunătăţire a normelor rutiere pe teritoriul Uniunii Europene constă în aplicarea codurilor rutiere din statele membre, în special a dispoziţiilor privind depăşirea limitelor legale de viteză, conducerea sub influenţa băuturilor alcoolice şi obligaţia folosirii centurilor de siguranţă şi a dispozitivelor de reţinere pentru copii,

I. întrucât vehiculele din zilele noastre sunt de patru ori mai sigure decât erau în 1970,

J. întrucât proporţia motocicliştilor din totalul victimele accidentelor rutiere a crescut,

K. întrucât parapeţii de separare a sensurilor de mers reduc numărul deceselor rezultate în urma accidentelor rutiere,

L. întrucât, în octombrie 2006, Comisia a lansat proiectul de cercetare DRUID, cu durata de patru ani, de studiere a efectelor comportamentului conducătorilor auto aflaţi sub influenţa alcoolului, drogurilor şi medicamentelor,

M. întrucât, în ceea ce priveşte introducerea sistemelor de siguranţă pentru salvarea de vieţi omeneşti, statele membre nu trebuie să fie mai puţin ambiţioase decât alte ţări,

1. solicită, din partea statelor membre, a autorităţilor locale şi regionale şi a instituţiilor europene, precum şi a reprezentanţilor industriei, a organizaţiilor şi a particularilor, un nivel mai mare de angajament politic în favoarea siguranţei rutiere în Uniunea Europeană;

2. consideră că numai o abordare integrată, în care să fie implicaţi toţi utilizatorii de drumuri şi toţi factorii interesaţi, susţinută de eforturi de promovare a transportului public, de o legislaţie mai eficientă şi controale rutiere adecvate în statele membre (verificarea permiselor de conducere, teste de alcoolemie etc.), poate duce la o reducere semnificativă şi durabilă a numărului accidentelor de circulaţie grave;

3. reaminteşte că obiectivele ambiţioase adoptate de Uniunea Europeană nu pot fi îndeplinite dacă nu se ia în considerare caracterul esenţial al educaţiei şi al aplicării legislaţiei în vigoare în statele membre; îndeamnă, prin urmare, statele membre să pună mai mult accent şi să îşi generalizeze politicile de informare şi să înmulţească campaniile de sensibilizare a tuturor participanţilor la trafic, indiferent de vârstă; de asemenea, invită statele membre să aplice integral şi fără excepţie legislaţia în vigoare în prezent, respectarea acesteia de către utilizatori permiţând ameliorarea considerabilă a siguranţei rutiere;

4. salută propunerea de directivă a Comisiei privind gestionarea siguranţei infrastructurii rutiere (COM (2006)0569), care ar putea permite o reducere a ratei mortalităţii cu 12 până la 16 %, şi propunerea sa de directivă privind instalarea ulterioară a oglinzilor retrovizoare la camioanele de mare tonaj înmatriculate în Comunitate (COM(2006)0570) referitoare la utilizarea oglinzilor retrovizoare de unghi mort;

5. invită Comisia să prezinte, cât mai repede posibil, propunerile promise privind subiecte precum aplicarea transfrontalieră a legislaţiei, rularea cu luminile de întâlnire aprinse pe timpul zilei, aplicarea măsurilor şi reglementărilor în vigoare în domeniul siguranţei rutiere, utilizarea benzilor reflectorizante în partea din spate a camioanelor pentru a indica conturul acestora şi utilizarea oglinzilor retrovizoare de unghi mort de serie sau instalate ulterior şi/sau a noilor sisteme de eliminare a unghiului mort;

6. consideră că, pentru a combate infracţiunile rutiere comise în afara teritoriului naţional, este extrem de important să se asigure aplicarea eficientă a dispoziţiilor privind depăşirea limitelor legale de viteză, obligaţia folosirii centurilor de siguranţă şi conducerea sub influenţa băuturilor alcoolice, impunându-se sancţiuni semnificative, indiferent dacă infracţiunea este comisă în ţara persoanei în cauză sau într-un alt stat membru;

7. reaminteşte Comisiei intenţia sa de a analiza posibilitatea de a oferi informaţii actualizate şi uşor de accesat cu privire la mijloacele de semnalizare rutieră folosite în statele membre, prin intermediul unui site internet disponibil în toate limbile oficiale ale Uniunii Europene;

8. subliniază necesitatea armonizării normelor şi semnalizării rutiere, deoarece existenţa unor reguli diferite referitoare la prioritate, în special la sensurile giratorii, poate provoca accidente;

9. invită Comisia să prezinte un studiu privind armonizarea semnalizării rutiere în Europa, în scopul ameliorării siguranţei rutiere, ţinând cont de dispoziţiile Convenţiei de la Viena privind semnalizarea rutieră şi de faptul că existenţa unor mijloace de semnalizare confuze sau inconsecvente cauzează pericole inutile de accidente rutiere;

10. având în vedere numărul mare de accidente şi de decese care au loc în apropierea zonelor de drum în lucru, invită Comisia să adopte orientări comune privind cerinţele care trebuie respectate în vederea securizării zonelor de drum în lucru, pe baza identificării şi schimbului de cele mai bune practici;

11. consideră că Comisia ar trebui să promoveze proiecte de înfrăţire finanţate de Uniunea Europeană între noile şi vechile state membre, în vederea accelerării unei evoluţii pozitive în domeniul siguranţei rutiere;

12. consideră că Comisia ar trebui să încurajeze prezenţa în cadrul grupurilor sale de lucru a unor reprezentanţi din noile şi din vechile state membre;

13. invită Comisia să evalueze Carta europeană a siguranţei rutiere;

14. invită Comisia şi statele membre să compare şi să coordoneze în mod activ rezultatele obţinute la nivel naţional în domeniul siguranţei rutiere, astfel încât, adoptând cele mai bune practici, toate statele membre să poată beneficia de experienţele pozitive iar, prin aceasta, să încurajeze o evoluţie favorabilă în acest domeniu;

15. solicită Comisiei să recunoască importanţa pe care o prezintă programele paneuropene independente din domeniul analizei comparative a rezultatelor în susţinerea aplicării mai uniforme a legislaţiei comunitare referitoare la siguranţa rutieră, ceea ce stimulează competiţia între factorii responsabili pentru siguranţa mediului rutier (de exemplu, EuroTAP sau EuroNCAP);

16. invită statele membre să ia în considerare introducerea unei limite a alcoolemiei egală cu zero pentru şoferii începători şi şoferii profesionişti care conduc vehiculele comerciale, de exemplu şoferii care transportă persoane sau produse periculoase;

17. atrage atenţia asupra posibilităţii de a se stabili cerinţe minime de siguranţă activă şi pasivă pentru toate autovehiculele şi de a se proceda la armonizarea normelor tehnice privind semnalizarea rutieră pe întreg teritoriul Uniunii Europene;

18. consideră că conducerea sub influenţa drogurilor reprezintă o problemă gravă, care trebuie combătută, iar statele membre şi comisia ar trebui să investească mai multe resurse în cercetarea şi combaterea acestui tip de infracţiuni;

19. consideră că normele privind sănătatea şi siguranţa lucrătorilor ar trebui să se aplice în cazurile în care vehiculul reprezintă un loc de muncă mobil;

20. invită Comisia să cerceteze care este influenţa utilizării dispozitivelor de comunicare în autovehicule asupra comportamentului conducătorilor de autovehicule şi a siguranţei rutiere;

21. invită Comisia şi statele membre să îşi intensifice eforturile în vederea generalizării purtării de centură în toate vehiculele, în special în autobuze;

22. solicită statelor membre extinderea, în măsura posibilului, a interdicţiei de depăşire impuse autovehiculelor care depăşesc 12 tone, pe toate căile rutiere cu una şi respectiv două benzi de circulaţie;

23. invită Comisia să recomande ca statele membre să înfiinţeze şi să întreţină locuri de repaus adecvate, care să îndeplinească criteriile partenerilor sociali europeni, pentru a asigura infrastructuri de repaus mai sigure în timpul condusului;

24. invită Comisia şi statele membre să încurajeze cumpărătorii şi utilizatorii de flote de autovehicule să cumpere sau să închirieze cele mai bune vehicule pe care le oferă piaţa în ceea ce priveşte siguranţa şi impactul asupra mediului, iar producătorilor le solicită să creeze vehicule mai sigure şi mai eficiente din punct de vedere ecologic;

25. este convins că companiile de asigurări pot contribui în mod hotărâtor la respectarea codurilor rutiere şi a legislaţiei muncii din domeniul transporturilor rutiere, prin aplicarea, de exemplu, a unui sistem diferenţiat de prime de asigurare;

26. invită statele membre să asigure faptul că printre măsurile de încurajare nu se numără doar tehnologiile de vârf de reducere a emisiilor, ci şi echipamente de siguranţă importante (EBA — sistem de asistare la frânarea de urgenţă, LDWS — sistem de avertizare la trecerea involuntară peste liniile de separare a benzilor de circulaţie, ACC — control de croazieră adaptabil, ESAC — control al amortizoarelor etc.);

27. invită Comisia să investigheze efectele oboselii şi extenuării asupra şoferilor, în vederea diminuării frecvenţei accidentelor cauzate de acestea, atât în rândurile conducătorilor auto privaţi, cât şi ale celor care folosesc vehiculele în interes de serviciu, din perspectiva sănătăţii şi siguranţei la muncă;

28. invită Comisia să demareze o campanie de informare la nivel european împotriva oboselii la volan, pentru a promova obligaţia ca şoferii să facă pauze la fiecare două ore, indiferent de traseu, aşa cum s-a întâmplat deja în unele state membre;

29. este de părere că, din vasta gamă de tehnologii disponibile, următoarele soluţii ar trebui să beneficieze de o atenţie specială: sistemele de avertizare centură de siguranţă şi sistemele avansate de reţinere, controlul electronic al stabilităţii (ESC), limitatoarele de viteză, dispozitivele de blocare la alcool, sistemele de siguranţă intuitive (sistemele de asistare la frânarea de urgenţă, controlul de croazieră adaptabil, sistemele de avertizare la trecerea involuntară peste liniile de separare a benzilor de circulaţie, sistemele de monitorizare cu senzori a unghiului mort, sistemele de control al amortizoarelor etc.) şi sistemul automat de apel în caz de urgenţă (eCall);

30. invită statele membre să semneze declaraţia comună de intenţie cu privire la sistemul eCall, până în iunie 2007;

31. consideră că, în cazul şoferilor în vârstă, dispozitivele ITS (sisteme inteligente de transport) ar trebui adaptate;

32. invită Comisia şi statele membre să încurajeze introducerea de către EuroNCAP a testelor privind protecţia la loviturile puternice la ceafă şi sistemele tehnice active, precum sistemele electronice de stabilitate (ESP/ESC), de asistare la frânarea de urgenţă, de supraveghere a şoferului (dispozitivele de blocare la alcool), de control de croazieră adaptabile şi de avertizare la trecerea involuntară peste liniile de separare a benzilor de circulaţie;

33. invită Comisia să includă în mod expres, în orientările privind infrastructura, problema siguranţei motocicliştilor, în special introducerea pe drumurile europene a unor parapeţi de siguranţă care să nu prezinte niciun pericol pentru motociclişti;

34. consideră că o măsură importantă pe care ar trebui să o ia în calcul Comisia este crearea unui standard minim comun pentru instructorii auto care includ testarea şi certificarea acestora;

35. invită statele membre să întocmească un plan de acţiune privind pregătirea şi educaţia rutieră, care să fie aplicat în întreaga programă şcolară (de la 3 la 18 ani) şi în toate şcolile din Uniune; de asemenea, susţine adoptarea unor standarde privind formarea şi măsurile de siguranţă necesare în cazul în care se va permite efectuarea de stagii de pregătire pentru obţinerea permisului de conducere începând de la vârsta de 16 ani;

36. invită Comisia şi statele membre să introducă în Uniunea Europeană norme uniforme de reglementare a controalelor tehnice de siguranţă periodice obligatorii pentru toate autovehiculele;

37. invită Comisia şi statele membre să propună măsuri bazate pe o evaluare a gradului de conştientizare a existenţei şi de utilizare a numărului european unic de urgenţă 112 şi implementarea în toate statele membre a E 112, în vederea îmbunătăţirii situaţiei în Uniunea Europeană;

38. subliniază faptul că sistemul eCall ar trebui să permită reducerea timpului de reacţie la accidente cu aproximativ 40 % în zonele urbane şi cu aproximativ 50 % în zonele rurale şi invită statele membre să promoveze punerea în aplicare a acestuia cât mai curând posibil;

39. invită Comisia să acţioneze în vederea creării unui sistem european de investigare a accidentelor rutiere, pentru a facilita comparaţiile şi pentru a eficientiza activităţile de prevenire;

40. invită Comisia, statele membre şi autorităţile regionale ale acestora să acorde o atenţie deosebită protecţiei şi siguranţei utilizatorilor vulnerabili de drumuri, precum pietonii, bicicliştii şi motocicliştii;

41. subliniază că statele membre ar trebui să ia în mod sistematic în calcul siguranţa tuturor participanţilor la trafic şi prevenirea accidentelor atunci când proiectează, construiesc şi întreţin drumurile şi alte tipuri de infrastructură;

42. invită Comisia să încurajeze utilizarea de scaune de maşină pentru copii aşezate cu spatele la drum, în cazul copiilor cu vârsta de până la 3-4 ani, în conformitate cu Studiul privind siguranţa copiilor în maşină, (raport 498A) condus de Institutul suedez de cercetare a drumului naţional şi transportului (VTI);

43. invită Comisia şi, în special, statele membre să examineze condiţiile de siguranţă rutieră a persoanelor cu handicap; consideră important ca şoferii care transportă persoane, şoferii de taxi, de exemplu, să aibă pregătirea necesară pentru fixarea corectă a scaunelor cu rotile etc.;

44. invită Comisia să analizeze nevoile persoanelor cu handicap în ceea ce priveşte participarea lor activă, independentă la circulaţia rutieră şi să stabilească norme care să le permită acestor persoane să obţină permisul de conducere fără discriminare;

45. consideră că tehnologii precum aplicaţiile telematice permit, pe termen lung, reducerea semnificativă a numărului de accidente mortale; în consecinţă, solicită lansarea unei cercetări şi a unei cooperări intense între toţi factorii interesaţi, în vederea promovării introducerii rapide a tehnologiilor celor mai promiţătoare, fără să se neglijeze totuşi educaţia în domeniul siguranţei rutiere;

46. consideră că utilizarea tehnologiilor informaţiei şi comunicaţiilor în conexiune cu infrastructura rutieră ameliorează în mod semnificativ gestionarea reţelelor transeuropene de transport (RTE-T) şi siguranţa rutieră; invită Comisia şi statele membre să-şi continue acţiunile din acest domeniu instituind un program european pentru realizarea unor sisteme inteligente de gestionare a traficului rutier;

47. invită Comisia să acorde o atenţie deosebită siguranţei tehnice a vehiculelor şi să ia măsuri de îmbunătăţire a legislaţiei din acest domeniu, până în 2010; în acest context, testarea sistemelor electronice de siguranţă a vehiculelor (e-safety) şi crearea unui sistem uniform de verificări anuale ale vehiculelor mai vechi de opt ani şi de verificări speciale ale vehiculelor care au fost implicate în accidente grave joacă un rol extrem de important în îmbunătăţirea siguranţei pe drumurile europene;

48. invită Comisia şi EUROSTAT să îmbunătăţească datele statistice privind accidentele rutiere, adoptând, de exemplu, următoarele măsuri:

- defalcarea suplimentară a acestor date pe criterii de vârstă şi gen,

- luarea în considerare mai atentă a numărului real de accidente în care sunt implicaţi utilizatori vulnerabili ai drumurilor, precum pietonii şi bicicliştii,

- armonizarea criteriilor de defalcare a deceselor survenite în urma unor accidente rutiere, în funcţie de timpul de supravieţuire în urma unui accident;

49. invită Comisia să elaboreze o strategie pe termen lung privind siguranţa rutieră, care să se întindă dincolo de 2010 şi care să definească măsurile necesare pentru evitarea tuturor deceselor şi rănirilor grave cauzate de accidentele rutiere ("Viziunea Zero");

50. invită statele membre să recunoască pericolele pe care le prezintă zăpada sau gheaţa de pe plafoanele vehiculelor aflate în trafic (în special ale vehiculelor comerciale) şi, pe această bază, să formuleze recomandări pentru crearea unei vaste reţele de "puncte de deszăpezire" şi să găsească şi/sau să promoveze alternative tehnice;

51. încredinţează Preşedintelui sarcina de a transmite prezenta rezoluţie Consiliului, Comisiei, precum şi guvernelor şi parlamentelor statelor membre.

[1] JO C 43 E, 19.2.2004, p. 250.

[2] JO C 227 E, 21.9.2006, p. 609.

[3] JO L 111, 17.4.2004, p. 75.

--------------------------------------------------